Bot og bedring

Bot og bedring er en norsk situasjonskomedie som gikk på TV 2 fra 1996 til 1998. Handlingen i serien fokuserer på en gjeng parkeringsvakter som jobber ved vaktkontoret i en norsk småby og deres daglige utfordringer og til tider elleville oppførsel.

Serien hadde premiere på TV 2 den 5. mars 1996, og hovedrollene ble spilt av Marianne Krogness, Kjersti Fjeldstad, Toni Usman, Sturla Berg-Johansen og Anne Ryg.

Etter en lunken mottagelse besluttet TV 2 å omarbeide serien kraftig i forkant av sesong 2: manushjelp ble hyret inn fra USA, handlingen ble flyttet til Trafikketaten i Oslo, og Krogness, Usman og Ryg ble vraktet fra serien mens Tommy Steine, Solveig Kloppen og Anne Marie Ottersen kom inn som nye skuespillere. Sesong 2 ble sendt på TV 2 våren 1998, men ble tatt av plakaten etter bare åtte episoder fordi TV 2 mente kvaliteten var for dårlig. Ytterligere tre episoder var allerede produsert, men disse ble først vist våren 2001.

Totalt ble det produsert og vist 37 episoder av serien - 26 episoder i sesong 1 og 11 episoder i sesong 2.

Handling
Seriens første sesong følger fem parkeringsvakter ved vaktkontoret i en norsk småby. Dennis (Sturla Berg-Johansen) er en uforbederlig skjørtejeger som alltid finner nye skjønnheter å legge an på, og en av dem han stadig forsøker å sjarmere er sin freske arbeidskollega Aase (Marianne Krogness). Selv har Aase lite hell på kjærlighetsfronten, men hun lar seg likevel ikke lure av Dennis' sjarmoffensiv. Vi møter også den pliktoppfyllende inderen Singh (Toni Usman), den nyansatte, nervøse og håpløst klønete Veslemøy (Anne Ryg), og ikke minst den bryske og hissige sjefen Gunn (Kjersti Fjeldstad), som styrer trafikkavdelingen med jernhånd.

I sesong 2 har Gunn og Dennis flyttet til hovedstaden for å begynne å jobbe i parkeringsetaten der. Der blir vi kjent med deres nye arbeidskolleger: drømmeren Bård (Tommy Steine), som bor hjemme hos moren og som sliter voldsomt på damefronten, den romantisk anlagte Wenche (Anne Marie Ottersen), som er fullstendig opphengt i såpeserien Glamour, og den flåsete sekretæren Tine (Solveig Kloppen). I flere episoder møter vi også etatssjefen Evensen (Per Christensen).

Produksjon og mottagelse
Bot og Bedring hadde premiere på TV 2 den 5. mars 1996 og ble opprinnelig sendt tirsdagene klokka 19:30. VGs TV-anmelder Yngve Kvistad var ikke nådig etter første episode: han ga serien terningkast 1 og mente at «det mest oppløftende man kan si om TV 2s nysatsing, er at serien kun kan gå én vei». Også av seerne fikk serien en lunken mottagelse, og TV 2 besluttet derfor å gi den nytt sendetidspunkt. Fra og med 26. august ble serien derfor sendt mandager klokka 20 - rett etter den svært populære Mot i brøstet. Dette førte til en seermessig oppsving for serien, som nå kunne notere seg gode seertall på 578 000.

Til tross for seriens økte popularitet var ikke TV 2 fornøyde med Bot og bedring, og besluttet at den måtte gjennomgå en kraftig ansiktsløftning i forkant av sesong 2. Det ble jobbet grundig med manusene, og to manusforfattere fra den populære amerikanske komiserien Seinfeld ble hyret inn for å skolere de norske forfatterne i hvordan en skal skrive situasjonskomedier. I tillegg ble Paul Ryan, komikerinstruktør for TV-selskapet CBS, hentet inn for å være inspirasjonskilde i arbeidet med serien. Også skuespillermessig ble det gjort store endringer. Av skuespillerne fra sesong 1 var det kun Sturla Berg-Johansen og Kjersti Fjeldstad som ble med videre. Inn kom Tommy Steine og Solveig Kloppen (som begge var ukjente på den tiden), samt veteranen Anne Marie Ottersen. Entusiasmen blant skuespillere og manusforfattere var høy: «Vi kommer til å sette en ny standard for situasjonskomedier i Norge», uttalte Berg-Johansen.

Sesong 2 hadde premiere på TV 2 den 17. april 1998, og ble sendt fredagskveldene klokka 20. Til tross for den voldsomme satsingen ble ikke serien den suksessen TV 2 hadde håpet på. Det var opprinnelig meningen å produsere 13 episoder, men etter åtte episoder satte TV 2 foten ned og stoppet serien. «Alle som har sett «Bot og bedring», har sett at kvaliteten på serien har vært for dårlig. Vår programavdeling har derfor bestemt at vi ikke kommer til å sende de planlagte episodene av serien«, uttalte informasjonssjef i TV 2 Rune Indrøy. Ytterligere tre episoder var allerede ferdig innspilte, men TV 2 ville ikke vise disse fordi de mente kvaliteten var for dårlig. Dette hindret imidlertid ikke TV 2 i å sende hele sesong 2 (inkludert de tre episodene som ble ansett som får dårlige) i reprise på våren 2001. «Vi har allerede kjøpt og betalt for serien, inkludert repriserettighetene. Mandager klokken 20 har vi tidligere sendt Karl & Co., og nå som den serien slutter, ønsker vi å fylle plassen med en annen norsk sit-com», svarte informasjonssjef i TV 2 Geir Mikalsen om hvorfor kanalen valgte kjøre reprise på en serie som var ansett som for dårlig til å bli vist. På samme tid innrømmet Sturla Berg-Johansen at han hadde vært ruset på både alkohol og narkotika under innspillingen av serien.  «Serien ble spilt inn i en dårlig periode av livet mitt. Det er helt greit at serien sendes i reprise, men jeg skulle jo ønske at jeg kunne vise til prestasjoner gjort i edru tilstand», uttalte Berg-Johansen.

Rolleliste
Marianne Krogness .... Aase (Sesong 1)
Kjersti Fjeldstad .... Gunn (Sesong 1 og 2)
Sturla Berg-Johansen .... Dennis (Sesong 1 og 2)
Anne Ryg .... Veslemøy (Sesong 1)
Toni Usman .... Singh (Sesong 1)
Anne Marie Ottersen .... Wenche (Sesong 2)
Tommy Steine .... Bård (Sesong 2)
Solveig Kloppen .... Tine (Sesong 2)
Per Christensen .... Evensen (Sesong 2)

Noen av skuespillerne som medvirket i gjesteroller var bl.a. Henki Kolstad, Inger Teien, Janne Formoe, Per Tofte, Camilla Harket, Katrine Moholt, Pia Lykke, Stig Henrik Hoff, Solfrid Heier, Harald S. Dal og Lars Sørbø.

Bak serien
Regi: Truls Zeiner Henriksen, Morten Kolstad, Rita Paulsen, Paal Ritter Schjerven og Michael Winnick
Produsent: Lars Erik Ørgersen
Manus: Dag Evjenth, Kjetil Indregard, Tanja Lotherington, Stian Lyberg, Yvonne Nebell, Jon Ruder, Terje Solli, Michael Winnick

Referanser

Eksterne lenker
 Norsk komedie blir ny og amerikansk (Dagbladet, 1998)

Norske komiserier
TV-produksjoner på norsk TV 2
Norske TV-serier fra 1990-årene